觀入試者
作者：李昴英
朝代：宋

paragraphs: 鐘撼雞鳴萬家起，月下紛紛白袍子。
提壺挈榼春遊閙，擎箱擐篋誰家徙。
通衢隘塞行人絕，露坐欠伸奴跛倚。
遠聞雷譟轟應答，近亦洶洶殊聒耳。
軋然棘戶破曉色，陣脚忽移去如蟻。
壯夫先入護几案，儒雅雍容行且止。
垂髫趁鬨未知苦，戴白相持歎衰矣。
自從明詔到郡國，士出深山集城市。
但能操筆不曳白，秋榜人人都準擬。
分明結社戰所兵，投合主司誰得髓。
昨科試人今或亡，三年場屋能消幾。
功名信分置勿言，身健頻來已堪喜。
槐黄早脫吾僥倖，因送兒曹得觀視。
傍人休笑李秀才，三十年前亦如此。